ঢাকা, ৯ জুলাই ::  রাজধানীর পুরান ঢাকায় এক স্কুলে অভিযান চালিয়ে পাকিস্তানের পতাকা, ধর্মীয় বই, লিফলেট, জামায়াত নেতাদের মুক্তির পোস্টারসহ ৭ স্কুল শিক্ষককে আটক করেছে পুলিশ। কোতোয়ালি থানার সৈয়দ আওলাদ হোসেন লেনের ঢাকা মডেল প্রি ক্যাডেট স্কুল এন্ড কলেজ থেকে তাদের আটক করা হয়। আটককৃতরা হচ্ছেন- স্কুলের প্রধান শিক্ষক অধ্যক্ষ আলমগীর হোসেন, শিক্ষক নূরে আলম সিদ্দিকী, ইসমাইল হোসেন, সিরাজুল ইসলাম, তাজুল ইসলাম, মো. ওবায়দুল্লাহ ও রুস্তম আলী।  কোতোয়ালি থানার ওসি সালাউদ্দিন খাঁন জানান, সকাল ১১টায় অভিযান শুরু হয়। অভিযান শেষ হয় বিকেল ৪টায়। তিনি  জানান, আটককৃতদের কাছ থেকে পাকিস্তানের পতাকা, ধর্মীয় বই, লিফলেট, জামায়াতের ইসলামীর গ্রেফতারকৃত নেতাদের মুক্তির দাবিতে ছাপানো পোস্টার, হরতালের সমর্থনে ছাপানো পোস্টার উদ্ধার করা হয়েছে। আটককৃতরা জামায়াতের স্থানীয় নেতা। অধ্যক্ষ আলমগীর কোতোয়ালি থানা জামায়াতের বাইতুল মাল সম্পাদক এবং ৭২নং ওয়ার্ড জামায়াত সভাপতি।